DTAC เร่งเปิด 4G เต็มรูปแบบ เผยอยู่ระหว่างเจรจากับ CAT เพื่อพัฒนาคลื่นที่เหลือ
DTAC เปิด 4G เต็มรูปแบบบนคลื่น 1800MHz ที่มีอยู่ในมือ ฟุ้งมีความสามารถที่จะแข่งขันกับผู้ชนะประมูลคลื่น 1800 MHz ได้ เผยเจรจากับ CAT เพื่อพัฒนาคลื่นที่เหลือ
18 พ.ย. 2558

นายประเทศ ตันกุรานันท์ รองประธานเจ้าหน้าที่บริหารกลุ่มเทคโนโลยี บริษัท โทเทิ่ล แอ็ตเซ็ส คอมมูนิเคชั่น จำกัด (มหาชน) หรือ DTAC เปิดเผยว่า บริษัทยืนยันว่า DTAC ยังมีความสามารถในการแข่งขันได้กับผู้ที่ชนะประมูลคลื่น 1800 MHz โดยวันนี้ DTAC ได้ขยายเทคโนโลยี 4G บนคลื่น 1800 MHz ในมือไปถึง 1,800 สถานี ภายใน 18 วันครอบคลุมทั่วกรุงเทพฯ และปริมณฑลซึ่งเป็นพื้นที่ที่ใช้งานหนาแน่น ลูกค้า DTAC จะได้พื้นที่ 4G ในการใช้งานเพิ่มภายในเดือน พ.ย.นี้
นอกจากนี้ บริษัทยังหารือกับ บริษัท กสท โทรคมนาคม จำกัด (มหาชน) หรือ CAT ซึ่งเป็นเจ้าของสัมปทานคลื่น 1800 MHz ในการนำคลื่นในส่วนที่บริษัทยังไม่ได้ใช้งานจำนวน 20 MHz เพื่อจะนำไปพัฒนาบริการในรูปแบบอื่น คาดว่าเร็วๆ นี้น่าจะได้ข้อสรุป
“เราคุยกับ CAT ตอนนี้มีความเข้าใจตรงกันแล้ว เหลือคุยกันในรายละเอียด คาดว่าเร็วๆนี้จะได้ข้อสรุป” นายประเทศ กล่าว
โดยปัจจุบัน DTAC มีคลื่น 1800 MHz ภายใต้สัญญาสัมปทาน จำนวน 45 MHz ที่จะหมดอายุสัมปทานในปี 61 แต่ไม่สามารถประมูลคลื่น 1800 MHz จำนวน 15 MHz ที่จัดขึ้นเมื่อ 11-12 พ.ย.ที่ผ่านมา